Løb, spring og kast er nogle af de discipliner, som børnene kan prøve kræfter med til Skole OL. Stævnet afholdes af Dansk Atletik Forbund i samarbejde med Danmarks idrætsforbund (DIF) og TV 2. Skole OL er for alle landets 4. - 7. klasser og afsluttes med et olympisk finalestævne i København i juni med mere end 8.000 elever fra hele landet. Med hjælp fra TrygFonden og Nordea-fonden kan Skole OL afvikle stævnerne og finansiere en stor del af deltagernes rejseudgifter for de, der kvalificerer sig til finalestævnet. - Vi ser frem til igen at afholde et Skole OL-stævne, og vi håber, at stævnet, sammen med fortræningen på klasseniveau, kan være med til at skabe en endnu større sammenhæng mellem skolerne og foreningslivet. I Aalborg Atletik & Motion vil vi gerne være med til at inspirere og motivere skoleelever til at dyrke idræt og vi ser Skole OL, som en god måde til at få idræt og bevægelse ind i folkeskolen, siger Aalborg Atletik & Motions formand samt byrådsmedlem, Jørgen Hein. Skole OL handler bland andet om sammenhold, og klasserne dyster netop som en samlet gruppe. Til Skole OL har alle elever mulighed for at prøve kræfter med Skole OL-disciplinerne løb, spring og kast. Skole OL har siden 2009 samlet tusinder af danske skoleelever til et kæmpe finalestævne i København med fest, farver og spændende konkurrencer. Tilmeldingen foregår på www.skoleol.tv2.dk . Lærere fra skoler i Aalborg og omegn skal oprette en profil for deres klasser og tilmelde sig Skole OL-stævnet i Aalborg. Pladserne fordeles efter 'først til mølle´.

Referat:
For tredje gang afholdes det lokale mesterskab i Skole OL i Aalborg. Mesterskabet finder sted den 18. og 19. maj og foregår på Skovdalen Atletikstadion.